《和海门俞雅平太守枯梅复生诗》
清代·章型

君不见昆崙离海一万里，龙门喷箭波涛起。西来东去刻不停，逝者如斯而已矣。

又不见尧舜至今四千年，古人觌面无一焉。秦皇汉武死不悟，空教方士求神仙。

荣枯自昔有成例，轩岐束手亦无计。何由草木得长生，寿与鼎彝同不敝。

上苍破格施殊恩，佳卉特因良吏存。廉泉一勺灌墙角，居然能返梅花魂。

君家本住西湖侧，管领孤山早春色。月明雪积鹤飞来，彷佛逋仙古风格。

顷因襄校招我前，枯梅著华华万千。定有元宰起髦俊，似此祥瑞岂偶然。

太守循良民社福，春风披拂狮山角。勿剪群歌召伯棠，复生又是蔡公竹。

作者简介：字敬安，诒燕子。同治丁卯举人。大挑教谕。著有寄瓠诗草，邑志传文苑。先生避粤逆之乱，自邑城徙居吾里，学有渊源，工举业，勤于课士，远近争执赞门下得其指授，多掇巍科高第以去。